Tað er heilt vanligt at fáa krímsár (munnsár). Flest av okkum eru smittað við hesum virussi, sum er orsøkin til trupulleikan. Tað er tó bara 5. hvør smittað/ur, sum aftur og aftur fær krímsár. Tey flestu, sum fáa krímsár, fáa tey umleið 2-3 ferðir um árið–summi færri, meðan onnur hava oftari. Krímsár sita oftast á vørrunum. Krímsár kemur av virusígerð. Talan er um eitt virus, sum eitur Herpes simplex. Nærum øll børn verða smittað av hesum virussi rættiliga tíðliga í lívinum. Krímsár smitta við tøttum sambandi við spýtti við virussi í. Tað er ikki altíð, tú varnast, at tú ert smittað/ur. Hevur tú fingið herpes, verður tað verandi í kroppinum. Virus liggur í dvala í kroppinum. Seinni kann tað gerast virkið aftur og skapa nýggj útbrot. Hvørji eyðkenni eru? Krímsár (herpes) eru smáar bløðrur, sum lættliga bresta. Vanliga sæst ikki arr aftan á krímsár. Krímsár kunnu svíða og skriða. Tað eru nøkur, sum ikki fáa krímsár á varranar, men aðrastaðni í andlitinum t. d. á kjálkanum ella á kroppinum. Eru eyðkenni áðrenn útbrot? Meginparturin av teimum, sum hava krímsár, kunnu merkja ávaringartekin, áðrenn eitt nýtt útbrot er á veg. Hetta kann vera ein prikkandi kensla, og eftir stutta tíð gerst tað til smáar vætufyltar bløðrur. Tað er av týdningi at byrja viðgerðina so skjótt, tú merkir’ ávaringina’, so at útbrotið gerst so lítið sum møguligt.